Kangamiut Seafood kigger ud i verden for at optimere firmaets vækst.

Kangamiut Seafood er klar til at bruge af familieformuen for at sikre fortsat vækst. Grundlæggeren af Dronninglund-firmaet, Niels Vinther Rasmussen er ifølge Børsen klar med penge til opkøb. - Man kunne godt forestille sig, at vi var på markedet for opkøb, siger den 60-årige grundlægger til Børsen. Niels Vinther Rasmussen har ikke længere noget at gøre med virksomhedens drift, ligesom hans familie heller ikke er involveret, og derfor er det direktør Ulrik Bjerre Rasmussen, der skal jagte vækst for familiens penge. Han forestiller sig, at man skal til fjerne markeder for at få et fornuftigt udbytte. - Det bliver ikke i Europa, væksten kommer. Vi skal forberede os på, at Europa får det svært, og derfor retter vi blikket mod vækstmarkeder som f.eks. BRIK-landene, siger Ulrik Bjerre Rasmussen til Børsen.